open-index/open-wikipedia-markdown huggingface dataset:
Laklanas

**Laklanas** () – upė pietryčių Australijoje, Naujajame Pietų Velse; Marambidžio (Murėjaus baseinas) dešinysis intakas. Prasideda Didžiojo Vandenskyros kalnagūbrio vakariniuose šlaituose. Teka lyguma, daugiausia pietvakarių kryptimi. Ties Oksliu sudaro pelkę, kuri jungiasi su Marambidžiu.

Didžiausi intakai – Aberkrombis, Burova, Belubula, Krukvelas.

Sausuoju žiemos laikotarpiu daug kur išdžiūsta. Ant Laklano įrengta Viangalos užtvanka, skirta srauto reguliavimui. Žemupys vasaros liūčių laikotarpiu laivuojamas.

## Šaltiniai
Mikronezijos Federacinių Valstijų karinės pajėgos

**[[Mikronezijos Federacinės Valstijos]]** neturi reguliariųjų karinių pajėgų. Už valstybės saugumą pagal tarpvalstybinį susitarimą atsako Jungtinės Amerikos Valstijos (JAV).

Šalis turi mažas paramilitarines Jūros pajėgas, kurios atsakingos už valstybės teritorinių vandenų ir išimtinės ekonominės zonos apsaugą. Pajėgos užssima pakrančių apsauga, žvejybos plotų kontrole, paieškos ir gelbėjimo misijomis ir kova prieš kontranbandą.

Iki 2003 m. rugpjūčio mėnesio Mikronezijos Federacinėse Valstijose pagal Civilinės veiklos komandos programą buvo dislokuoti 39 JAV karinio personalo nariai, kurie vėliau išvyko.
Polocko kunigaikščiai

**Polocko kunigaikščiai** – Polocko kunigaikštystės valdovai. Seniausieji vietos kunigaikščiai kildino save iš variagų ir turėjo seną dinastiją. Vėliau įsitvirtino Riurikaičių Polocko atšaka. iai pasibaigus, nuo 1129 m. Polocką valdė įvairios kitos riurikaičių atšakos.

Nuo XIII a. vidurio Polocką, kaip dalinę LDK kunigaikštystę, valdė Mindaugo giminaičiai ir Gediminaičiai

## Ragnvaldaičiai
* Ragnvaldas (iki 977) – pusiau legendinis valdovas iki riurikaičių įsigalėjimo;
## Riurikaičių Polocko atšaka
Nuo Polocko atsiskyrimo, kunigaiktšystę valdė vietinė dinastija, dar vadinama **Polocko Iziaslavičiais**:
* Iziaslavas (987-1001) – Ragnvaldo duktės ir Kijevo kunigaikščio Vladimiro sūnus;
* Vseslavas (1001-1003);
* Briačislavas (1003-1044);
* Vseslavas (1044–1101), valdė su pertrūkiu 1069–1071 m., kuomet Polocką valdė Turovo kunigaikščiai;
* Davidas Vseslavičius, (1101–1127);
* Borisas Vseslavičius, (1127–1128);
* Davidas Vseslavičius (pakartotinai), (1128–1129);
* Užkariautas Kijevo kunigaikštystės:
** Iziaslavas Mstislavičius, (1129–1132), Monomacho atšaka;
** Sviatopolkas Mstislavičius, (1132), Monomacho atšaka;
## Kitos Riurikaičių atšakos
Po nepriklausomybės atkūrimo 1132 m. vietinė valdovų linija buvo nutrūkusi, ir pasikeisdamos valdė aplinkinių kunigaikštysčių dinastinės linijos: Minsko Glebovičiai, Vitebsko Vasilkovičiai, Drucko Rogvolodovičiai:
* Vasilko Sviatoslavičius, 1132–1144, Vitebsko atšaka;
* Rogvolodas Borisovičius, 1144–1151, Drucko atšaka;
* Rostislavas Glebovičius, 1151–1159, Minsko atšaka;
* Rogvolodas Borisovičius (pakartotinai), 1159–1162, Drucko atšaka;
* Vseslavas Vasilkovičius, 1162–1180, Vitebsko atšaka, valdė su pertrūkiu 1167 m., kuomet valdė Volodaras iš Minsko;
* Volodaras Vseslavičius, 1186–1215, Vitebsko atšaka;
* Borisas Vseslavičius, 1215–1222, Drucko atšaka;
* Užkariautas Smolensko kunigaikštystės:
** Sviatoslavas Mstislavičius, 1222–1232, Smolensko atšaka;
* Briačislavas Vasilkovičius, 1232–1242, Vitebsko atšaka;
## Lietuviškos dinastijos
XIII a. viduryje prijungta prie LDK. Autonomiškai valdė:
* Tautvilas 1248–1263;
* Gerdenis, 1263–1267;
* Iziaslavas, 1267-? (Vitebsko kunigaikštis);
* Konstantinas Tautvilaitis, 1270/1280-1290:
* Rygos arkivyskupystės okupacija, 1290–1307;
* Vainius, 1307-apie 1338 (Gediminaitis, Vytenio brolis);
* Narimantas, (Gediminaitis)
* Liubartas, 1340–1342 (Gediminaitis, Vainiaus sūnus);
* Andrius, 1342–1377, 1386–1387 (Gediminaitis);
* Skirgaila, 1377–1386, 1387–1397 (Gediminaitis).
Lačia

**Lačia** arba **Lačė** () – ežeras Rusijoje, Archangelsko srities pietinėje dalyje. Telkšo 118 m aukštyje virš jūros lygio, ilgis šiaurės-pietų kryptimi 33 km, plotis iki 14 km. Gylis siekia 5,4 m. Dugnas durpingas, krantai mažai raižyti, pelkėti. Užšąla lapkričio mėnesį, atitirpsta gegužę. Į Lačią suteka 12 upių (Svidė, Kovža, Lekšma ir kt.). Šiaurėje išteka Onegos upė, įtekanti į Baltąją jūrą. Ežeras laivuojamas, vykdoma žvejyba (ypač karpių).

## Šaltiniai
Bilsinyčia

**Bilsinyčia** – upė Druskininkų savivaldybėje, Leipalingio seniūnijoje; kairysis Nemuno intakas. Upės ištakos – Bilso ežeras. Į Nemuną įteka Mizarų kaimo teritorijoje.

Vaga vingiuota, teka miškais. Ties Mizarais užtvenkta (Bilsinyčios I tvenkinys, Bilsinyčios II tvenkinys, Bilsinyčios III tvenkinys).

Upėvardis yra priesaginis vedinys nuo žodžio *Bilsas*, kuris kildintinas nuo *balzganas* („balsvas, neaiškiai baltas“, plg. *Belzgis* < **Bels-gis* bei  „balsvas“). Kita versija yra nuo **Bil(d)-s-as*, kuris būtų kilęs iš *bildėti, belsti*.

## Šaltiniai
Černigovo kunigaikščiai

**Černigovo kunigaikščiai** – Černigovo kunigaikštystės valdovai. Nuo 1054 m. jie su pertraukomis priklausė Riurikaičių dinastijos Černigovo atšakai, kuri kilo iš Sviatoslavo, Jaroslavo Išmintingojo sūnaus.

## Ankstyvieji
* Mstislavas Drąsusis, 1024–1036, Vladimiro Krikštytojo sūnus;

## Černigovo linija
* Sviatoslavas Jaroslavičius, 1054–1073, dinastijos pradininkas;
* Laikinai užvaldė Perejeslavlio atšaka:
** Vsevolodas Jaroslavičius, 1073–1078, Perejeslavlio atšaka (su pertrauka 1076–1077 m., kuomet valdė Vladimiras Monomachas ir Borisas Viačeslavičius);
** Vladimiras Monomachas, 1078–1094, Perejeslavlio atšaka;
* Olegas Sviatoslavičius, 1094–1097, sugrąžino Černigovo atšaką;
* Davidas Sviatoslavičius, 1097–1123;
* Jaroslavas Sviatoslavičius, 1123–1126;
* Vsevolodas II, 1126–1139;
* Vladimiras Davidovičius, 1139–1151;
* Iziaslavas Davidovičius, 1151–1154;
* Sviatoslavas Olgovičius, 1157–1164;
* Olegas Sviatoslavičius, 1164;
* Sviatoslavas Vsevolodičius, 1164–1177;
* Jaroslavas Vsevolodičius, 1177–1198;
* Igoris Sviatoslavičius, 1198–1202;
* Olegas Sviatoslavičius, 1202–1204;
* Vsevolodas IV, 1204;
* Glebas Sviatoslavičius, 1206–1215/1220;
* Mstislavas II Sviatoslavičius, 1215/1220-1223;
* Michailas Vsevolodovičius, 1224–1226;

## Briansko ir Černigovo kunigaikščiai
* Olegas Sviatoslavičius (pakartotinai), 1226;
* Michailas Vsevolodovičius (pakartotinai), 1226–1235;
* Mstislavas III Glebovičius, 1235–1239/1241;
* Rostislavas Michailovičius, 1241–1242/1243;
* Michailas Vsevolodovičius (pakartotinai), c. 1240;
* Andrėjus Mstislavičius, 1246;
* Vsevolodas Jaropolkovičius, 1246–1261;
* Andrėjus Vsevolodovičius, 1261–1263;
* Romanas Michailovičius, vyresnysis, 1263–1288;
* Olegas Romanovičius, XIII a;
* Michailas, XIII–XIV a;
* Michailas Aleksandrovičius, XIV a.;
* Dmitrijus Algirdaitis, c. 1356–1379 (Gediminaitis);
* Romanas Michailovičius, jaunesnysis;
* Dmitrijus Algirdaitis, c. 1388–1399 (Gediminaitis);
* Romanas Michailovičius, jaunesnysis, 1393–1401.
* Tapo LDK vietininkyste
Daumantas Pranas Giedraitis

**Daumantas Pranas Giedraitis** (, 1864 m.lapkričio 23 d. Zarasai – 1944 m. spalio 6 d. Milanuvekas prie Varšuvos) – gydytojas, medicinos istorikas.

## Biografija
1886 m. baigęs Varšuvos universitetą jame dėstė. 1913 m. daktaras. Nuo 1920 m. profesorius. 1934 m. Lenkų mokslų akademijos narys.

## Bibliografija
* Senovės Lenkijos medicinos istorijos biografiniai ir bibliografiniai šaltiniai (*Źródła biograficzno – bibliograficzne do dziejów medycyny w dawnej Polsce*), 1911 m.
* Lenkijos medicininis žodynas (*Polski slownik lekarski*), 1931-1933 m.
* Sveikatos tarnyba senovės Lenkijos kariuomenėje (*Slużba zdrowia w dawnem wojsku polskiem*) 1927 m.
* Barzdaskučių cechų nuostatai (*Ustawy cechów cyrulskich*) 1927 m.

## Šaltiniai
Algimantas Mockus

**Algimantas Mockus** (1931 m. liepos 31 d. Kaune – 2022 m. balandžio 26 d.) – lietuvių kino operatorius ir režisierius.

## Biografija
1948–1992 m. Lietuvos kino studijos operatorius. Nufilmavo vaidybinių filmų, jo režisieriumi Vytautu Mikalausku 1957 m. sukurtas „Žydrasis horizontas“ – pirmasis Lietuvos kino studijos savarankiškai sukurtas vaidybinis filmas. Nufilmavo televizijos, dokumentinių (Gimtieji namai 1954 m., režisierius A, Korenevas), mokslo populiarinamųjų filmų, daugelio ją scenarijaus autorius ir režisierius. Kūrybai būdingas realistiškumas, vaizdų ir detalių raiškumas.

## Filmografija
* Tiltas (1956) – antrasis operatorius
* Žydrasis horizontas (1957)
* Ignotas grįžo namo (1957)
* Kai susilieja upės (1958)
* Adomas nori būti žmogumi (1959), LTSR valstybinė premija
* Gyvieji didvyriai (1960) – kino novelės operatorius to paties pavadinimo filme, rež. Vytautas Žalakevičius, LTSR valstybinė premija
* Ledonešis (1962), Tallinnfilm, rež. Kalju Kijskas
* Eglė žalčių karalienė (1965) – režisierius, scenarijaus autorius, operatorius
* Eglė (1965) – režisierius
* Miško legenda (1968), Tallinnfilm, režisierius L. Laius
* Gražuolė (1969)
* Vyrų vasara (1970)
* Žaizdos žemės mūsų (1971)
* Naktibalda (1973)
* Linksmos istorijos, režiseriai Stasys Motiejūnas, Algimantas Kundelis, Gytis Lukšas
* Velnio nuotaka (1974), pirmasis lietuvių miuziklas
* Virto ąžuolai (1976), rež. Gytis Lukšas)
* Riešutų duona (1978)
* Žalčio žvilgsnis (1980)
* Amerikietiška tragedija (1981)
* Turtuolis, vargšas… (1982)
* Neapykantos pamokos (1983)
* Taperis (1990), Rygos kino studija
* Žemės keleiviai (1991)

## Šaltiniai
Arnuvandas I

**Arnuvandas I** – hetitų karalius, valdė nuo 1420 – 1400 m. pr. m. e.

Sosto paveldėtojas Arnuvandas buvo Tudhalijaus I žentas. Jo žmona, Tudhalijaus I dukteris, Ašmu–Nikalė turėjo didelę įtaką valstybės valdyme.

Valdant Arnuvandui, Mitanija iš hetitų atėmė Kicuvatną ir šiaurės Siriją. Vakaruose Arnuvandas kariavo su Lukka ir Arcava. Su Arcavos pirmuoju karaliumi Kupanta-Kurunta pasirašė taikos sutartį.

Šiaurėje ir šiaurės rytuose hetitai labai nukentėjo nuo kaškų genčių, su kuriomis Arnuvandas sunkiai kariavo visus savo valdymo metus.

* Kituose šaltiniuose Arnuvando I–jo valdymo metai yra nurodyti 1440–1420 m. pr. m. e. ir 1400–1385 m. pr. m. e.

## Taip pat skaitykite
* Hetitai
* Mažosios Azijos istorija

## Šaltiniai

|-
Morisas Rozenfeldas

**Morisas Rozenfeldas** (tikrasis vardas **Moshe Jacob Alter**, 1862 m. gruodžio 28 d. Bokšiuose ar Senuosiuose Bokšiuose dab. Punsko valsčiuje, Lenkijoje – 1923 m. birželio 22 d. Niujorke, JAV) – moderniosios žydų poezijos pradininkas.

## Biografija
Kilęs iš litvakų šeimos. Mokėsi Bokšiuose, Suvalkuose ir Varšuvoje, vėliau deimantų apdirbimo įmonėje Amsterdame. 1886 m. emigravo į Niujorką ir tolimesnį savo gyvenimą susiejo su įtakingais JAV žydų laikraščiais: redagavo *New Yorker Morgenblatt*, vėliau jidiš kalba ėjusį *Annals*. Aktyviai dalyvavo žydų visuomeniniame gyvenime, 1900 m. buvo delegatu Ketvirtajame sionistiniame kongrese Londone.

## Nuorodos
* Biografija ir bibliografija 
* Morisas Rozenfeldas ir modenioji žydų literatūra (liet.) 
* Gyvenimo aprašymas 
* Biografija ir kūryba
Tarybų Sąjungos maršalas

**Tarybų Sąjungos maršalas** – tarybinės armijos karinis laipsnis. Įvestas 1935 m. rugsėjo 22 d. TSRS Liaudies komisarų tarybos nutarimu, įvedant armijoje asmeninius karinius laipsnius. Iki 1945 m. birželio 26 d. (generalisimo laipsnio įvedimo) buvo aukščiausias karinis laipsnis. Po vienintelio TSRS generalisimo Josifo Stalino mirties 1953 metais – *de fakto* vėl aukščiausias karinis laipsnis.
Pirmieji Tarybų Sąjungos maršalų laipsnius gavo penki TSRS karo vadai:
* Klimentas Vorošilovas,
* Aleksandras Jegorovas,
* Michailas Tuchačevskis,
* Vasilijus Bliucheris,
* Semionas Budionas.

Iš viso 1935–1991 m. Tarybų Sąjungos maršalo karinį laipsnį gavo 41 asmuo:
* 36 profesionalūs kariškiai,
* 5 politiniai veikėjai, užėmę karinius postus (Josifas Stalinas, Lavrentijus Berija, Nikolajus Bulganinas, Dmitrijus Ustinovas ir Leonidas Brežnevas.

## Papildoma informacija

* Iš M. Tuchačevskio maršalo laipsnis atimtas 1937 m.; sušaudytas; reabilituotas 1957 m.;
* maršalas Aleksandras Jegorovas sušaudytas 1939 m.; reabilituotas 1956 m.;
* Vasilijus Bliucheris būdamas maršalu mirė Lefortovo kalėjime 1938 m. tardymo metu; reabilituotas 1956 m.;
* maršalui Grigorijui Kulikui 1942 m. karinis laipsnis sumažintas iki generolo majoro; sušaudytas 1950 m.;reabilituotas 1956 m.; 1957 m. atstatytas maršalo karinis laipsnis;
* Konstantinas Rokosovskis 1949–1956 metais turėjo Lenkijos maršalo laipsnį;
* Lavrentijus Berija neteko laipsnio 1953 m.; sušaudytas;
* iš N. Bulganino laipsnis atimtas 1958 m.
* Paskutinis asmuo, turėjęs Tarybų Sąjungos maršalo laipsnį, buvo Dmitrijus Jazovas.
Adomas nori būti žmogumi

**Adomas nori būti žmogumi** () – 1959 m. Lietuvos kino studijoje pagal Vytauto Sirijos Giros apysaką „Buenos Aires“ sukurtas meninis filmas. Nespalvotas. Trukmė: 81 min.

## Kūrybinė grupė
* Scenarijaus autoriai – Vytautas Sirijos Gira, Vytautas Žalakevičius
* Režisierius statytojas – Vytautas Žalakevičius
* Antrasis režisierius – Vaclovas Blėdis
* Operatorius statytojas – Algimantas Mockus
* Antrasis operatorius – Algirdas Šimkus
* Kompozitorius – Eduardas Balsys
* Dailininkas statytojas – Algirdas Ničius
* Kostiumų dailininkas – Viktorija Bimbaitė

## Vaidina

## Turinys
Po tarpukario Kauną šlaistosi jaunuolis Adomas – besiglaudžiantis senoje baržoje, neprivalgantis, besiklausantis jos keistuolio kapitono skeptiškų fantazijų.

Kartą per atsitiktinumą Adomui pavyksta įsidarbinti pasiuntinuku emigracijos biure „Alfa“. Vaikinui nesvarbios biuro viršininko Dausos, jo bendrininko, praminto „Amerikonu“, suktybės, jis turi duonos kąsnį ir svajoja išvažiuoti drauge su pamilta mergina Liuce į kokį egzotišką užjūrio miestą. Bet Liucė patinka ir pagyvenusiam „Amerikonui“, ketinančiam jai užrašyti savo restoraną, ir Dausai, kuris, palikęs biurą, aibes skolų ir potencialių emigrantų, neria su nesusivokiančia mergina į užsienį.

Kapitonas irgi įsipainiojo į aferą su baržos draudimu, ir pats padėjo galvą Nemuno dugne. Nelaimėlis Adomas lieka tarsi išeities taške: šįsyk jį dar priglaus šlubis uosto sargas, bet šiaip jau herojaus ateitis – visai miglota.

## Apdovanojimai
* 1959 m. – I Pabaltijo ir Baltarusijos kino festivalio Vilniuje pereinamasis „Didžiojo Gintaro“ prizas;
* 1960 m. – III-jo sąjunginio kino festivalio Minske antroji premija – operatoriui A. Mockui, antroji premija – dailininkui A. Ničiui;
* 1962 m. LTSR valstybinė premija V. Žalakevičiui ir A. Mockui už filmus „Adomas nori būti žmogumi“ ir „Gyvieji didvyriai“.

## Šaltiniai

## Nuorodos
* Ištrauka iš kino filmo (video)
Azerbaidžano rajonai

**Azerbaidžano rajonai** – pagrindiniai Azerbaidžano administraciniai-teritoriniai vienetai. Tai yra kaimiški rajonai, taip pat 12 respublikinio pavaldumo miestų. Iš viso yra:
* pagrindinė šalies teritorija: 59 rajonai, 11 respublikinio pavaldumo miestų;
* Nachičevanės autonominė respublika: 7 rajonai, 1 respublikinio pavaldumo miestas.

## Azerbaidžano rajonai ir miestai

## Nuorodos
* Districts of Azerbaijan (Statoids.com)
Lerma

**Lerma** () – upė centrinėje Meksikoje, viena ilgiausių šalyje. Įeina į Lermos-Čapalos-Grande de Santjago vandens sistemą. Prasideda Lermos lagūnoje, Tolukos tarpukalnių slėnyje. Teka į šiaurės vakarus ir vakarus tankiai gyvenamu šalies regionu, Meksiko, Mičoakano, Chalisko valstijomis. Įteka į Čapalos ežerą. Grandės de Santjago upė, ištekanti iš šio ežero ir įtekanti į Ramųjį vandenyną neretai laikoma Lermos tęsiniu.

Didžiausi intakai: Lacha, Turbijas.

Upės vanduo intensyviai naudojamas drėkinimui, yra įrengtos kelios hidroelektrinės (Tepustepeko, Saliso ir kitos). Lermoje yra slenksčių ruožas. Upės vanduo užterštas. Prie Lermos upės įsikūrę Akambaro, Salamankos, La Pjedado, La Barkos miestai.

## Šaltiniai
John Haglelgam

**John Haglelgam** (1949 m. rugpjūčio 10 d. – 2024 m. rugsėjo 12 d.) – antrasis Mikronezijos Federacinių Valstijų prezidentas. Dirbo nuo 1987 iki 1991 m.

## Šaltiniai

## Nuorodos
* Oficiali biografija.
Tosiwo Nakayama

**Tosiwo Nakayama** (1931 m. lapkričio 23 d. – 2007 m. kovo 29 d. Havajai) – pirmasis Mikronezijos Federacinių Valstijų prezidentas.

Dirbo dvi kadencijas, nuo 1979 m. iki 1987 m.

Nakayama mirė 2007 m. kovo 29 d. Havajų medicinos centre, Honolulu, eidamas 75 metus. Jo tėvas buvo japonas, o motina – čiabuvė.

## Šaltiniai

## Nuorodos
* Oficiali biografija
Lindė

**Lindė** (, ) – upė Rusijoje, Jakutijoje; Lenos kairysis intakas. Prasideda Vidurio Sibiro plokščiakalnio rytiniame pakraštyje, aukštupyje slenkstėta. Teka į rytus, žemupyje prateka pro Vidurio Jakutijos lygumą; sudaro gausybę meandrų ir senvagių.

Lindės baseine yra apie 780 upių, kurių bendras ilgis viršija 6000 km bei virš 6000 ežerų, kurių bendras plotas 606 km². Didžiausi intakai – Sebirdiachas, Serkis, Delingdė. Upė užšąla spalio viduryje, o atitirpsta gegužės antrojoje pusėje.

## Šaltiniai
Bailey Olter

**Bailey Olter** (g. 1932 m. kovo 27 d. Mwoakilloa atole, Ponapėje – m. 1999 m. vasario 16 d.) – buvo Mikronezijos Federacinių Valstijų politiku. Ėjo Mikronezijos viceprezidento pareigas nuo 1983 m. iki 1987 m. Buvo trečiasis Mikronezijos Federacinių Valstijų prezidentas. Prezidento pareigas ėjo nuo 1991 m. iki 1996 m. 1996 m. gale, baigiantis kadencijai, patirė insultą. Likusius 2 jo prezidentavimo metus jo pareigas ėjo viceprezidentas Jacob Nena.

## Nuorodos
* Oficiali biografija.
Prienosiniai ančiai

**Prienosiniai añčiai** - porinės ertmės aplink nosies ertmę išsidėsčiusiuose kauluose, jos susisiekia su nosies ertme, pilnos oro ir išklotos gleivinę, kuri yra nosies gleivinės tęsinys. Dėl šios priežasties infekcija gali laisvai plisti. Ančių gleivinė plonesnė nei nosies ertmės, ji tvirtai suaugusi su antkauliu ir sudaro ištisinį sluoksnį.

Pagrindinė ančių funkcija - balso rezonatorius, taip pat ančiai padidina paviršių reikalingą sušildyti praeinantį orą, padidinamos kaulo vietos, minimaliai padidėjant masei.

## Kaktikaulio antis
Išsidėsto kaktikaulio nosinėje dalyje virš nosies šaknies, įvairiai nusitęsia aukštyn į jo žvyną ir atgal į akiduobinę dalį. Dažniausiai yra nesimetriški. Ančių viduje gali būti įvairus skaičius kaulinių pertvarėlių ar kišenių. Pro kaktinį nosies kanalą, esantį akytkaulio labirinto priekinėje dalyje, antis atsiveria į nosies ertmės vidurinės landos priekinę dalį, į pusmėnulines žiotis.

## Pleištakaulio antis
Užima visą pleištakaulio kūną ir pasižymi gana didele asimetrija. Bendras abiejų ančių tūris gali siekti 8 cm³. Ančio atvara yra pleištakaulio kūno priekiniame paviršiuje, čia jis atsiveria virš nosies kriauklės į pleištinę akytkaulio kišenę.

## Akytkaulio antis
Yra akytkaulio labirinto viduje. Jį sudaro nevienodas skaičius, dažniausiai iki 20, įvairaus dydžio akytkaulio ląstelių. Užpakalinės ląstelės atsiveria į nosies ertmės viršutinę landą, priekinės ir vidurinės - į viduriniąją.

## Viršutinio žandikaulio antis
Didžiausias iš visų prienosinių ančių, užima visą viršutinio žandikaulio kūną, tūris siekia 15 - 18 cm³. Atsiveria į vidurinės nosies landos priekinėje dalyje esančias pusmėnulines žiotis, kartu su kaktiniu ančiu.
COBRA

**CoBrA** – tarptautinė tapytojų grupuotė, susibūrusi 1948 m. Paryžiuje. CoBrA pavadinimą sudaro dailininkų gimtųjų miestų pirmosios raidės - **Co**(penhague) + **Br**(uxelles) + **A**(msterdam). Jie plėtojo stilistiką, artimą abstrakčiajam ekspresionizmui. Vertino pasąmonės impulsus, laisvą, iracionalią emocijų raišką, veržlią tapyseną, sodrų koloritą. Neatsisakė daiktinės tikrovės motyvų: vaizdavo gyvulius, fetišines figūras, mitologines kaukes. Grupę 1948 m. Paryžiuje įkūrė menininkai Karel Appel, Constant, Corneille, Christian Dotremont, Asger Jorn ir Joseph Noiret. Ji gyvavo iki 1951 m.
Antis (anatomija)

**Antis** () – tai maišas arba ertmė organe, kaule ar audinyje. Ryškiausi yra prienosiniai ančiai, esantys kaukolės kauluose, susisiekiantys su nosies ertme. Antis dar būna: čiurnoje, inkste, priešinis, sėklidės prielipo, šlapimo ir lyties organų, urogenitalinis, veninis.
Juodkalnijos krepšinio lyga

**Košarkaški savez Crne Gore** – Juodkalnijos krepšinio čempionatas, įkurtas 2006 m. po Juodkalnijos nepriklausomybės nuo Serbijos paskelbimo, sudarytas iš dviejų divizionų – aukščiausio *Prva A Liga* bei žemesnio *Prva B Liga*. Pirmuosius sezonus aukščiausia lyga vadinosi generalinio rėmėjo *Opportunity bank* vardu. Kolkas visus sezonus pirmosios lygos čempionų vardus iškovojo Podgoricos „Budućnost“ klubas.

## Lygos sistema

Lygos sistema panaši į kitų šalių, kurių komandos dalyvauja Adrijos lygoje, nacionalinius čempionatus. Pirmąją sezono dalį tarpusavyje varžosi 10 ekipų, kurios išsiaiškina penkias stipriausias, prie kurių vėliau prisijungia ir Adrijos lygos dalyvė Podgoricos „Budućnost“, bei suformuoja *Superlygą*. Šioms komandoms sužaidus dviejų ratų sistema keturios pajėgiausios keliauja į pusfinalius, kur žaidžiama iki dviejų pergalių. Finale čempionų titului pasiekti reikia iškovoti tris pergales.
Komandos, nepatekusios tarp penkių stipriausių ekipų, žaidžia *Survival (Išlikimo)* lygoje, kuomet kovoja dėl teisės ir kitame sezone žaisti aukščiausioje *Prva A Liga*.

## Visi laimėtojai

## Nuorodos

* Oficiali svetainė
Eauripikas

**Eauripikas** – mažas atolas Japo valstijoje, Mikronezijos Federacinėse Valstijose. Sudaro vieną iš valstijos savivaldybių.

Atolo plotas su lagūna - 14,25 km². Atolas susidaro iš šešių mažų salelių. Dėl pietvakarinių vėjų didelės bangos dažniausiai būna šiaurinėje atolo dalyje, o pietinėje - ne. Penkiose salose auga kokospalmės. Šeštoji užliejama potvynių metu.

Pagrindinė atolo sala - Euripiko sala, kurios plotas nesiekia 0,26 km², o gyventojų yra tik apie 100 žm.

## Šaltiniai
* *Columbia Gazeteer of the World*. Vol. 1, p. 900
Citadelė

**Citadelė** (ankstyvųjų Naujųjų laikų  – „mažas miestas“) – labiausiai išplėsta, centrinė (karinės) tvirtovės dalis; pagrindinė miesto tvirtovė arba pilis; tvirtovė kaip kalėjimas. Citadelės vieta – mieste arba jo pakraštyje. Dažniausiai paskutinis pasipriešinimo punktas tvirtovėje. Citadalė dažnai sąmoningai buvo statoma nelojaliu laikomo miesto centre.
Juozas Statkevičius

**Juozas Statkevičius** (g. 1968 m. spalio 15 d. Kaune) – drabužių dizaineris, teatro kostiumų dailininkas, šukuosenų meistras, grimuotojas, modelis.

## Biografija
### Išsilavinimas
Kauno S. Žuko taikomosios dailės technikume mokėsi drabužių modeliavimo. To paties toliau mokėsi Vilniaus dailės akademijoje, baigė 1993 m. Stažavosi Arnheimo menų akademijoje (Arnhem Art Academy, Nyderlandai), Paryžiaus Angelo Tarlazzi madų namuose.

### Veikla
1998 m. Vilniuje surengė pirmąjį savo aukštosios mados kolekcijos pristatymą. 2003 m. dėstė Maskvos M. Lomonosovo universitete.

Sukūrė proginius rūbus Almai Adamkienei, Latvijos prezidentei Vairai Vykei-Freibergai, Danijos sosto įpėdinio Frederiko žmonai Mari, Jolantai Paulauskienei, Agnei Zuokienei, Björk, Kyrai Sedgwick, Naomei Watts, Nikolei Richie, Odrei Butvay-Gruss, Kirstai Bard, Svetlanai Griaznovai.

Kuria kostiumus Lietuvos režisierių – E. Nekrošiaus, G. Varno, R. Tumino, A. Cholinos, D. Ibelhauptaitės, O. Koršunovo, J. Lingio, J. Turo, J. Smorigino, – spektakliams. Taip pat bendradarbiavo su Versalio teatru, Tel Avivo opera, Maskvos teatru, Vilnius City Opera.

## Šaltiniai

## Nuorodos
Asmeninė svetainė
Tekstūra

**Tekstūra** () – medžiagos sandaros ypatybės, atsiradusios veikiant fiziologiniams, cheminiams ir fiziniams procesams.

Daugelio medžiagų tekstūrą kūrybiniams tikslams naudoja architektai ir dailininkai. Ypač žavi įvairių rūšių mediena, granitas, marmuras, brangakmeniai, oda, gintaras ir kitos natūralios medžiagos. Tačiau vis daugiau sukuriama savitos tekstūros dirbtinių medžiagų arba natūralių medžiagų imitacijų (dekoratyvinio betono, plastiko, dirbtinės odos). Kai kurios tekstūros savo pobūdžiu diktuoja baldų, suvenyrų, papuošalų, žaislų plastinius sprendimus. Kartais tekstūra panaudojama intarsiniam dekorui, t. y. inkrustuojant baldų ir kitų dirbinių paviršių bei grindų parketlenčių klojinio raštams.
Čypliai

**Čypliai** – kaimas Panevėžio rajono savivaldybėje, 12 km nuo Velykių. 

## Gyventojai

## Šaltiniai

*
Molvena

**Molvena** () – miestas Italijoje, Venete, Vičencos provincijoje, į šiaurės vakarus nuo *[[Via Panica]]*. Šiame mieste yra įsikūrusi „Diesel SpA“ drabužių dizaino įmonės būstinė.

## Šaltiniai
Jacob Nena

**Jakobas Nena** (; 1941 m. spalio 10 d. – 2022 m. liepos 7 d.) – Mikronezijos Federacinių Valstijų politikas. Buvo ketvirtasis Mikronezijos Federacinių Valstijų prezidentas nuo 1997 iki 1999 m. Jis buvo Mikronezijos viceprezidentas Bailey Olter prezidentavimo metais; po to, kai Olter 1996 m. patyrė insultą, Nena perėmė prezidento postą tų pačių metų lapkričio 8 d. bei buvo prisaikdintas kaip prezidentas 1997 m. gegužės 8 d. Šias pareigas ėjo dvejus metus (iki Oltero kadencijos pabaigos). Prieš tampant viceprezidentu ir prezidentu, nuo 1979 iki 1983 m. Nena buvo Kosraės gubernatorius.

Buvo vedęs. Žmona – Lerina Jack. Jie turi dešimt vaikų. Nena mirė 2022 m. liepos 6 d. Sakramente, Kalifornijoje, būdama 80 metų.

## Šaltiniai

## Nuorodos
* Oficiali biografija.
Domažiškis

**Domažiškis** – viensėdis Panevėžio rajono savivaldybėje, 11 km nuo Velykių. 

## Gyventojai

## Šaltiniai
Kerava

**Kerava** – kaimas Panevėžio rajono savivaldybėje, 1 km nuo Liūdynės, į rytus nuo Staniūnų tvenkinio, Juodos ir Nevėžio santakos. Pakrantėse įsikūrusi Keravos sodininkų bendrija.

## Gyventojai

## Šaltiniai
Leo Falcam

**Leo Falcam** (1935 m. lapkričio 20 d. Ponapėje – 2018 m. vasario 12 d.) – Mikronezijos Federacinių Valstijų politikas. Nuo 1979 iki 1983 ėjo Ponapės gubernatoriaus pareigas, o nuo 1997 m. iki 1999 m. gegužės 8 d. buvo Mikronezijos viceprezidentu. Buvo penktuoju Mikronezijos Federacinių Valstijų prezidentu nuo 1999 m. gegužės 11 d. iki 2003 m. gegužės 11 d.

2003 m. rinkimuose jis neteko savo vietos parlamente, tuo netekdamas galimybės būti perrinktam antrai kadencijai.

Vedęs. Žmona – Iris Green. Jie turi penkis vaikus.

## Nuorodos
* Oficiali biografija.
Lo (upė)

**Lo** (), **Oltas** () – upė pietvakarių Prancūzijoje; Garonos dešinysis intakas. Prasideda Sevenų kalnuose. Teka į vakarus, aukštupyje Prancūzijos Centriniu masyvu, vėliau Garonos žemuma. Prateka Lozero, Averono, Kantalio, Lo bei Lo ir Garonos departamentais. Įteka į Garoną netoli Egijono miesto.

Didžiausi intakai – Triujeras, Bramonas, Selė, Lemansas, Ledas. Žemupys laivuojamas. Prie Lo įsikūrę miestai: Mandas, Entrajuž sur Triujeras, Kahoras, Vilnjuv sur Lo, Egijonas.

## Šaltiniai
Lo

**Lo** gali reikšti:

* Lo – Prancūzijos departamentas;
* Lo – Prancūzijos upė;
* Lo – Vietnamo upė;
* Livonijos ordino santrumpa (LO).
* Lo karalystė – Istorinė valstybė Nepale;

**lo** gali reikšti:
* Lao kalba – kodas pagal ISO 639-1 standartą;
* Lao Vikipedija (:lo:).
Tudhalijas III

**Tudhalijas III** – hetitų karalius, valdė 1344 m. pr. m. e., vyriausias Tudhalijaus II sūnus.

Neaišku ar Tudhalijus III iš viso buvo hetitų karalius, nes išlikusiuose tekstuose jis minimas kaip „Tudhalijas vaikas“ (Tudhalijas jaunesnysis). Jis buvo nužudytas brolio Supiluliumo I aplinkos žmonių.

Yra sunkumų nustatant hetitų karalių, kurių vardai yra Tudhalijus ir Hatušilis, eiliškumą. Tudhalijaus jaunesniojo tėvas tekstuose dažnai yra minimas kaip Tudhalijas III.

## Taip pat skaitykite
* Hetitai
* Mažosios Azijos istorija

## Šaltiniai

|-
Lovo ežeras

**Lovo ežeras** () – ežeras Rusijoje, Kolos pusiasalyje, ketvirtas pagal dydį Murmansko srityje. Telkšo 153 m virš jūros lygio aukštyje. Gylis iki 35 m. Kranto linija raižyta, gausu įlankų, pusiasalių, o pačiame ežere – salų. Suteka daug nedidelių upių, o išteka Voronia, jungianti ežerą su Barenco jūra. 1970 m. ant jos įrengus Serebriansko užtvanką Lovo ežeras pasitvenkė.

## Šaltiniai
Logonė

**Logonė** () – upė Kamerūne ir Čade; didžiausias, kairysis Šario intakas (Čado ežero baseinas). Susidaro susiliejus Mberės ir Pendės upėms, prasidedančioms Mbakanos kalnuose ir Centrinės Afrikos Respublikoje. Teka daugiausia šiaurės kryptimi, sudaro Kamerūno-Čado sieną. Įteka į Šarį šalia Čado sostinės Ndžamenos.

Esant stipriems poplūdžiams Logonės vandenys nuteka į Nigerio baseiną (per Benuė intaką Majo Kebį). Laivuojama lietinguoju sezonu (birželį-rugpjūtį) žemiau Bongoro. Prie Logonės įsikūrę miestai: Mundu, Bongoras, Lajus, Ndžamena.

## Šaltiniai
Lozva

**Lozva** () – upė Rusijoje, Sverdlovsko srities šiaurėje, kairioji Tavdą (Obės baseinas) sudaranti ištaka. Prasideda Šiauriniame Urale, Juostinio Akmens kalnagūbrio rytiniame šlaite. Teka į pietryčius Vakarų Sibiro lyguma. Aukštupyje slenkstėta, žemupyje sudaro meandras. Susilieja su Sosva ir sudaro Tavdą.

Didžiausieji intakai – Pynovka, Didžioji Jeva, Popilas (kairieji), Ivdelis (dešinysis). Upė užšąla spalį arba lapkričio pradžioje, o atitirpsta gegužės pradžioje. Lozva laivuojama 328 km nuo žiočių ruože.

Upėje sugaunamos šios žuvys: kiršliai, upinės lašišos, vėgėlės, lydekos, strepečiai, ešeriai, sykai.

## Šaltiniai
Hermanas Giedraitis

**Hermanas Giedraitis** (, , g. apie 1400 m. Giedraičiai – m. prieš 1439 m. spalio 30 d. Krokuva) – Katalikų bažnyčios veikėjas, kanonistas.

## Biografija
Kilęs iš Lietuvos kunigaikščių Giedraičių giminės. Kunigaikštyčių, Lietuvos didžiojo kunigaikščio Vytauto žmonos Julijonos ir Jogailos žmonos Sofijos Alšėniškės giminaitis.

Nuo 1419 m. studijavo Krokuvos universitete. Karališkosios šeimos globotinis. Vienas pirmųjų, akademinius ir mokslo laipsnius įgijusių lietuvių: 1426 m. – bakalauras, 1433 m. – magistras, 1438 m. – kanonų teisės daktaras. Nuo 1435 m. Krokuvos ir Vlodavo kapitulų kanauninkas.

## Šaltiniai
Josh Smith

**Josh Smith** (g. 1985 m. gruodžio 5 d. Koledž Parkas, Džordžija) – JAV krepšininkas žaidžiantis NBA Hiustono „Rockets“ komandoje.

Dėl sugebėjimo savo galingą šuolį išnaudoti ne tik taškų rinkimui, bet ir varžovų metimų blokavimui bei kovai dėl atkovotų kamuolių, taip pat dėl rezultatyvių perdavimų komandos draugams, vadinamas universaliausiu žaidėju lygoje.

Jau pirmąjį savo sezoną NBA lygoje Smithas laimėjo visų žvaigždžių savaitgalio dėjimų konkursą, taip pat dalyvavo Naujokų – Antramečių mače. Po sezono buvo išrinktas į lygos naujokų antrąją komandą.
2007 m. kovo 3 d. Joshas Smithas jau buvo blokavęs daugiau negu 500 varžovų metimų ir tapo jaunausiu visų laikų NBA žaidėju, peržengusių šią ribą. 2007–2008 metų sezone Atlantos „Hawks“ pagaliau vėl pateko į atkrintamąsias varžybas, kur ji nebuvo nuo 1998–1999 metų sezono.

2013 m. liepos 10 dieną puolėjas pasirašė 4 metų 54 mln. JAV dolerių vertės kontraktą su Detroito „Pistons“ klubu. 2014 m. persikėlė į Hiustono „Rockets“ klubą.

## Pasiekimai

* 2005 metais laimėjo NBA dėjimų konkursą
* Visų laikų jauniausias žaidėjas, per vienas varžybas blokavęs 10 metimų
* Visų laikų jauniausias 500 metimų blokavęs žaidėjas
* Visų laikų jauniausias 1000 metimų blokavęs žaidėjas
* 2005 metais išrinktas į antrą NBA geriausių naujokų rinktinę
* 2010 metais išrinktas į antrą NBA geriausiai besiginančių krepšininkų rinktinę

## Nuorodos

* NBA profilis
* Yahoo profilis
* ESPN profilis
Konstruktyvizmas (meno kryptis)

**Konstruktyvizmas** ( – tai, ko reikia statant) – apie 1914 m. Rusijoje susiformavusi architektūros, dailės ir literatūros srovė ir meno teorija, kuri trumpai dominavo Rusijoje po 1917 m. Spalio revoliucijos, nuo 1920 m. paplito Vakarų Europoje.

Konstruktyvizmo literatūrai būdingi agitaciniai montažiniai, lakoniško reklaminio stiliaus kūriniai. Konstruktyvistinei dailei būdingas pramoninių medžiagų − stiklo, plastmasės, standartinių metalinių detalių − naudojimas. Konstruktyvizmo pradininku laikomas rusų dailininkas Vladimiras Tatlinas, kuris 1914 m. grįžęs į Rusiją iš Paryžiaus pradėjo kurti reljefinės skulptūros kūrinius iš medžio, vielos, metalo skardos. V. Tatlinas buvo paveiktas P. Pikaso eksperimentų skulptūroje ir 1913 m. italų futuristų manifesto. Kitais reikšmingais konstruktyvistais buvo broliai Naumas Gabo ir Antuanas Pevsneris. Prie konstruktyvizmo meno sampratos platinimo reikšmingai prisidėjo Bauhaus menininkas Laslas Mohojus-Nadis Vokietijoje.

## Šaltiniai
* Ian Chilvers. *The Oxford Dictionary of Art.* Oxford University Press, 2004, p. 166
Lobnoras

**Lobnoras, Lopnuras** (, ) – buvęs nenuotakus ežeras arba jų grupė vakarų Kinijoje, Sindziange, rytinėje Tarimo lygumos dalyje. Padėtis, dydis, vandeningumas, vandens druskingumas labai skiriasi skirtingais metų laikais bei sezonais, kadangi ežerą maitinančių Tarimo ir Končedarjos upių vagos nuolat migruoja. Kuometai šios upės įtekėdavo į Lobnorą, jo plotas siekdavo 3000 km² (IX–X a. siekė 14 000 km²), kai jos neįtekėdavo, o ežeras gaudavo vandens tik iš Karaburankiolio ežero, jis susiskaidydavo į keletą seklių telkinių arba visai išdžiūstadavo.

Per paskutiniuosius 40 m. ežeras pasistūmėjo 30-40 km į vakarus, didelė dalis jo virto dykuma, nes buvo iškirsti vėją stabdę gluosniai ir drebulės. 1972 m. pastačius užtvanką ant Tarimo, vanduo ežerą pasiekia tik retsykiais ir palieka tik nedidelius druskingus ežerėlius.

Nuo 1964 m. prie Lobnoro yra Kinijos branduolinių bandymų bazė.

## Šaltiniai
Lomami

**Lomami** () – upė Kongo Demokratinėje Respublikoje; Kongo kairysis intakas. Prasideda ir prateka Katangos plynaukšte. Teka į šiaurę lygiagrečiai su Kongu, aukštupyje slenkstėta. Žemupyje teka Kongo baseinu, vaga vingiuota. Įteka į Kongą ties Isangiu.

Upė vandeningiausia tampa vasaros liūčių laikotarpiu (rugsėjo-balandžio mėnesiais). Laivuojama 330 km nuo žiočių ruože. Prie Lomami įsikūrę miestai: Lubao, Tšofa, Kombė, Bolatis, Opala, Irema.

## Šaltiniai
Juozapas Arnulfas Giedraitis

**Juozapas Arnulfas Giedraitis** (1754 m. birželio 29 d. Kamaraučizna prie Giedraičių – 1838 m. liepos 5 d. Alsėdžiai, palaidotas Varnių katedroje, širdis įmūryta Giedraičių bažnyčios presbiterijos sienoje) – Lietuvos vyskupas, raštijos veikėjas, kanonistas.

## Biografija

Kilęs iš Lietuvos kunigaikščių Giedraičių giminės. Mokėsi Kilmingųjų kolegijoje Vilniuje, 1780 m. baigė Žemaičių kunigų seminariją Varniuose, būdamas klieriku paskirtas Livonijos kanauninku. 1781 m. įšventintas kunigu. 1781–1785 m. keliavo po Europos šalis, ilgiausiai buvo Romoje. Nuo 1785 m. Žemaičių vyskupijos kapitulos narys, nuo 1791 m. vyskupo koadjutorius su paveldėjimo teise, nuo 1802 m. vyskupas. 1790 m. kanonų teisės daktaras.

Vyskupijos generalinę konsistoriją iš Alsėdžių perkėlė į Varnius, pats gyveno Alsėdžiuose. Rūpinosi kunigų švietimu, parapinėmis mokyklomis – XIX a. trečiame dešimtmetyje Žemaičių vyskupijoje jos veikė daugiau kaip 70 % parapijų. Dėl mokyklų palaikė ryšius su Vilniaus universitetu, rūpinosi lietuvių kalbos ugdymu, bendravo su rašytojais, globojo literatus. Nuo 1813 m. Sankt Peterburge veikiančios Biblijos draugijos narys. Per 1830–1831 m. sukilimą ragino gyventojus remti sukilėlius, į jų būrius skyrė kapelionus. Jį numalšinus nuo tiesioginio vyskupijos valdymo Rusijos administracijos nušalintas.

XIX a. pirmame dešimtmetyje, padedamas D. Poškos, išvertė italų poezijos (T. Tasso dramos „Aminta“ prologą, išl. 1965 m.). Jo iniciatyva suredaguotos ir 1806 m. išleistos Evangelijos. Biblijos draugijos prašymu parašė studiją „Apie lietuvių tautą, kalbą ir literatūrą“ (išl. 1994 m.). Svarbiausias darbas – pirmąkart į lietuvių kalbą išverstas visas Naujojo Testamento tekstas katalikams (1816 m., 2 leid. 1906 m.) Jo vertimas prisidėjo prie bendrinės lietuvių kalbos formavimosi. Dar iš lenkų kalbos 1832 m. išvertė vyskupo A. B. Klongevičiaus parengtą trumpąjį katekizmą apie pavaldinių pagarbą carui.

## Literatūra
* S. Yla. Juozas Arnulfas Giedraitis, tautinio sąjūdžio vadas. Vardai ir veidai mūsų kultūros istorijoje, Chicago, 1973 m.
* A. Prašmantaitė. Žemaičių vyskupas Juozapas Arnulfas Giedraitis, Vilnius, 2000 m.
* Vyskupo Juozapo Arnulfo Giedraičio išduotas leidimas tuoktis (lotynų kalba), 1809 m.

## Šaltiniai
Lualaba

**Lualaba** () – upė Kongo Demokratinės Respublikos pietryčiuose; pagrindinė Kongo upės ištaka. Prasideda Katangos plynaukštėje, netoli Lubumbašio. Teka į šiaurę, vaga slenkstėta, yra krioklių. Ties Bukama prateka pelkių ir ežerų (Upembos, Kisalės) ruožą. Už Kongolos teka siauru *Portes d’Enfer* tarpekliu. Už Bojomos krioklių upė toliau įgauna Kongo pavadinimą.

Didžiausi intakai: Lova, Ulindis, Luama, Lukuga, Lufira, Lubidis, Luvua. Lualaba laivuojama atskiruose ruožuose (640 ir 100 km atkarpos). Prie upės įsikūrę Kongolo ir Kabalo miestai.
Matas Giedraitis

**Matas (Motiejus) Giedraitis** (tarp 1480 ir 1490 m. Giedraičiai – 1563 m. Videniškiai) – Lietuvos Didžiosios kunigaikštystės valstybinis veikėjas, diplomatas.

## Giminė ir dvarai
Kilęs iš Lietuvos kunigaikščių Giedraičių giminės, plėtojo senelio ir tėvo Baltramiejaus Vaitkevičiaus Giedraičio XV a. pab. pradėtą Giedraičių giminės Videniškių šaką. Manoma, pirmoji žmona buvo kunigaikštytė Ona Krošinska, su kuria turėjo 4 sūnus: Žemaičių vyskupą Merkelį Giedraitį, administratorių Martyną Marcelį (Marcelalį) Giedraitį, Kauno pakamarį Kasparą (m. 1601 ar 1602 m.) ir Zigmantą (m. prieš 1584 m.). Save jie vadino ir Daumantais: XIV a. Videniškiuose gyveno didžiūnas Daumantas. 1547 m. paveldėjo senelio Jono Mlekaus dvarą Vilniuje, Neries dešiniojoje pakrantėje. Antroji žmona Zofija Narbutaitė (ją vedė 1556 m.) vyrui užrašė prie Bernardinų vienuolyno sklypą su pastatais. Žemės valdos: Giedraičiai, Bijutiškis, Bistryčia, Nemenčinė, Lietuvos šiaurės rytuose – Mlekų žemėje, jam priklausė Svieriai.

Mūrinių Videniškių dvare, kuris jo laikais tapo pagrindiniu giminės centru, pastatydino rezidencinę sodybą, Šv. Trejybės bažnyčią, kurią 1549 m. paskyrė Vilniaus dominikonams, įkūrė Videniškių miestelį..

## Biografija
1507 m. ir 1544-1560 m. minimas kaip Maišiagalos ir Kernavės seniūnas. Buvo artimas Bonos Sforcos dvarui. Nuo 1557 m. Giedraičių vėliavininkas, nuo 1560 m. Vilniaus vietininkas, nuo 1562 m. Lietuvos didžiojo kunigaikščio rūmų maršalka.

1551 m. vadovavo pasiuntinybei į Maskvą. Šią kelionę aprašė rašinyje „Apie būdą priimti pasiuntinius pas maskvėnus“ (); išspausdintas, spėjama, ne visas, Olauso Magnuso rinkinyje „Pasakojimai apie šiaurės gentis“ (*Historiae de gentibus septentrionalibus*, 1555 m., 2 leid. 1562 m.). Kiek anksčiau, tikriausiai jo iniciatyva, buvo surašyta Giedraičių kunigaikščių genealogija, išdėstyta M. Strijkovskio kronikoje.

## Šaltiniai
Peterborough United FC

**Peterborough United FC** – Anglijos futbolo klubas, įkurtas 1934 m. Piterbore. 

## Istorija
1960 m. buvo perkeltas į futbolo lygą, prieš tai nuo pat susikūrimo žaidė Midlando lygoje.

Klubo garsiausias žaidėjas – Terry Bly, kuris 1960-1961 m. sezone pelnė 52 ivarčius žaidžiant ketvirtame divizione.

## Sezonai

|}

## Rekordai
* **Didžiausias laimėjimas išvykoje:** trečias divizionas Barnet FC 1 Peterborough 9 
* **Daugiausia sužaistų lygos rungtinių:** Tommy Robson - 482, nuo 1968 m. iki 1981 m.
* **Daugiausia lygos ivarčių:** Jim Hall - 122, nuo 1967 m. iki 1975 m.
* **Daugiausia lygos ivarčių per sezoną:** Terry Bly - 52, 1960-1961 m. sezone
* **Didžiausia pinigų suma gauta** - 2 100 000 svarų sterlingų iš Spurs už Simon Davies, 1999 m. gruodis
* **Didžiausia pinigų suma sumokėta** - 400 000 svarų sterlingų už Joe Lewis iš Norwich City FC, 2008 m. sausis
*  **Didžiausias apmokamas žaidėjas** - David Seaman

## Išnašos

## Nuorodos
* Oficiali klubo svetainė
* Klubo rezultatų istorija
Scunthorpe United FC

**Scunthorpe United FC** – Anglijos futbolo klubas, įsikūręs Skantorpe, Šiaurės Linkolno grafystėje.

## Istorija

1950 m. Pradėjo žaisti Anglijos futbolo lygoje.

## Sezonai

|}

## Išnašos

## Nuorodos
* Oficiali klubo svetainė
Martynas Marcelis Giedraitis

**Martynas Marcelis (Marcelalis) Giedraitis** (1545 m. – 1621 m. liepos 10 d. Videniškiai, palaidotas bažnyčios Giedraičių mauzoliejuje) – Lietuvos Didžiosios kunigaikštystės karinis, kultūros veikėjas.

## Giminė

Kilęs iš Lietuvos kunigaikščių Giedraičių giminės. Tėvas Matas Giedraitis. Su žmona Kotryna Rudaminaite (m. 1603 m. ar 1604 m.) turėjo sūnų Mauricijų Kazimierą ir dukterį Jadvygą. 1605 m. vedęs Oną Aleknaite Krivcaitę įgijo Panemunį ir Kurklius. Rezidavo Videniškiuose. XVI a. pabaigoje tėvonijoje pastatydino Mūrinius Videniškius pilį, išplėtė dvarą, su šeima pilyje gyveno. Skyrė lėšų atgailos kanauninkų vienuolynui įkurti ir naujai bažnyčiai miestelyje statyti (pastatyta 1630 m.), t. p. ir atgailos kanauninkų vienuolynui Panemunyje. Rėmė Vilniaus akademijos veiklą.

## Valstybės tarnyba

Nuo 1586 m. Obelių dvaro su miestu ir valsčiumi valdytojas, nuo 1589 m. Ukmergės seniūnas, Bielsko laikytojas. Karinės karjeros pradžia sutapo su valdovo Stepono Batoro žygiais. Pasižymėjo per Lietuvos Didžiosios kunigaikštystės karą su Švedija dėl Livonijos. Kristupui Radvilai Perkūnui nuo Ukmergės apskrities 1601 m. pristatė husarų būrį, kuris dalyvavo Kuoknesės mūšyje. Vadovavo apie 100 karių raitelių vėliavai per 1605 m. Salaspilio (Kirchholmo) mūšį. Nuo 1617 m. Mstislavlio vaivada.

|-

## Šaltiniai
Cork United FC

**Cork United FC** vadinosi du Airijos klubai:

* Cork Athletic FC 1940–1948 m.;
* Albert Rovers FC 1979–1982 m.
Mykolas Giedraitis

**Mykolas Giedraitis** (, g. apie 1425 m. Giedraičiai arba Videniškiai – 1485 m. gegužės 4 d. Krokuva) – vienuolis, palaimintasis. Minimas gegužės 4 d.

## Biografija
Kilęs iš Lietuvos kunigaikščių Giedraičių giminės. Nuo vaikystės silpnos sveikatos, luošas, vaikščiojo su ramentais. Į atgailos kanauninkų vienuolyną Bistryčioje (dab. Astravo rajonas) įstojo XV a. šeštame dešimtmetyje. Noviciatą baigė ir amžinuosius įžadus davė Krokuvoje. Manoma, 1461-1465 m. studijavo Krokuvos universitete ir įgijo filosofijos bakalauro laipsnį. Gyveno vienuolyne prie Šv. Morkaus bažnyčios Krokuvoje, buvo zakristijonas. Palaidotas prie didžiojo altoriaus.

Garsėjo šventumu, nuolankumu, pamaldumu. Daug laiko skyrė Nukryžiuotojo Jėzaus Kristaus garbinimui. Turėjo aiškiaregystės dovaną – išpranašavo, kad sudegs Šv. Morkaus vienuolynas. Prie kapo buvo meldžiama jo užtarimo.

Karstas pirmą kartą atidarytas 1521 m., palaikai buvo nesuirę. 1625 m. jo relikvijos perkeltos į sarkofagą viešam gerbimui. Nuo tada Lietuvoje ir Lenkijoje laikytas palaimintuoju, jo biografija įtraukta į šventųjų gyvenimo aprašymus. Pradėtas beatifikacijos procesas, bet 1634 m. pasikeitus beatifikacijos tvarkai, liko nebaigtas; XX a. pabaigoje atnaujintas. Kultą skatino atgailos kanauninkai ir Giedraičių giminė. Mykolas Giedraitis – zakristijonų globėjas.

Oficialiai paskelbtas palaimintuoju 2018 m. lapkričio 8 d.

## Literatūra
* P. Rabikauskas. Dievo tarnas Mykolas Giedraitis. Krikščioniškoji Lietuva, Vilnius, 2002 m.
* Serce z krzyżem. Bl. Michał Giedroyć 1425–1485 m. Materiały z obchodów Jubileuszu piećsetlecia śmierci Błogosławionego Kraków, 1988
* A. Bruździński. Michał Giedroyć, zwany błogosławionym, na tle duchowości Zakonu Kanoników Regularnych od Pokuty. Felix saeculum Cracoviae – krakowscy święci XV wieku Kraków, 1998 r.

## Šaltiniai

## Nuorodos
* Mykolas Giedraitis, nuo seno liaudies laikomas palaimintuoju (1425-1485)
* bł. Michał. Duchowość i wzór świętości
Romualdas Giedraitis (1750)

**Romualdas Giedraitis** (1750 m. vasario 7 d. Babtinas netoli Babtų – 1824 m. spalio 15 d. Varšuva) – 1794 m. sukilimo veikėjas, generolas leitenantas.

## Biografija

Kilęs iš Lietuvos kunigaikščių Giedraičių giminės. Tarnybą pradėjo 1765 m. Lietuvos antrajame pėstininkų pulke. 1771 m. Baro konfederacijos metu tarnavo dalinyje, kuriam vadovavo Mykolas Kazimieras Oginskis. 1794 m. sukilimo Lietuvos Didžiojoje kunigaikštystėje vienas organizatorių. Šiauliuose balandžio 16 d. su kitais paskelbė pirmąjį LDK gyventojų sukilimo aktą. Nuo balandžio 24 d. Lietuvos tautinės aukščiausiosios tarybos narys, generolas leitenantas. Birželio – rugpjūčio mėn. Žemaičių divizijos dešiniojo sparno vadas. Liepos 29 d. laimėjo Saločių kautynes. Sukilimui pralaimint 1794 m. rugpjūčio pabaigoje su savo daliniais pasitraukė į Lenkiją ir dalyvavo ginant Varšuvą. Sukilimą numalšinus emigravo į Prancūziją.

1812 m. per prancūzmetį – Lietuvos laikinosios vyriausybės komisijos Karinio komiteto pirmininkas. Lietuvos bajorų pulkų, formuojamų Napoleono I armijai, generalinis inspektorius. 1812 m. rugpjūčio 31 d. Napoleono generolo Van Hogendorpo pavedimu paskirtas besiformuojančių lietuviškų dalinių vadu. 1813 m. sausio 30 d. jo vadovaujama Lietuvių raitelių divizija rusų kazokų sumušta Rytų Prūsijoje, prie Sierakovo, generolas ir daug jo karių pateko į nelaisvę. Iki 1815 m. kalėjo Archangelske, ir tik kai buvo įkurta Lenkijos Kongreso karalystė, jam leista grįžti į Varšuvą.

## Šeima

Romualdas Giedraitis buvo vedęs Karoliną Aną Boržimovską (1766-1858). Vaikai:
* Juozapas Steponas Pranciškus Ksaveras Giedraitis (1787-1855), Prancūzijos armijos pulkininkas (1808-1815), Vaterlo mūšio dalyvis. 1835 metais gavo Prancūzijos pilietybę Žozefo Etjeno Fransua Ksavje , princo Giedraičio vardu 
* Kunegunda Pranciška Ruža Giedraitytė (1793-1883), Prancūzijos imperatorės Žozefinos Bogarne ir Rusijos imperatorės Jelizavetos Aleksejevnos freilina, Jurgio Bialopetrovičiaus (1785-1871) žmona nuo 1825 metų
* Barbora Liucija Giedraitytė (1798-1886), generolo Juzefo Rautenštraucho (1773-1842) žmona nuo 1828 metų 
* Aleksandras Konstantinas Julijanas Giedraitis(1805-1844), Rusijos imperijos rūmų kamergeris

## Atminimo įamžinimas
* 2004 m. balandžio 30 d. Lietuvos kariuomenės Artilerijos batalionui suteiktas Generolo Romualdo Giedraičio vardas.

## Šaltiniai
Shirley Jane Temple

**Širlė Džein Templ** (; 1928 m. balandžio 23 d. – 2014 m. vasario 10 d.) – populiariausia Amerikos vaikų aktorė, 1930 metais laimėjusi Oskarų apdovanojimą, stepo šokėja. Suaugusi tapo žymia diplomate. Po didžiulės šlovės 1934 m. miuzikle „Bright eyes“, ji išgarsėjo keliuose filmuose, tapo didžiule žvaigžde didžiosios depresijos metu. Vėliau ji tapo Jungtinių Amerikos Valstijų ambasadore ir diplomate.
Luapula

**Luapula** () – upė Zambijoje ir Kongo Demokratinėje Respublikoje. Luapula laikoma vandens sistemos, sudarančios Kongo ištakas dalimi. Išteka iš Bangveulu ežero Zambijoje, maitinamo Čambešio upės, laikomos tolimiausiąja Kongo ištaka. Teka daugiausia šiaurės vakarų kryptimi, slenkstėta; upės farvateriu išvesta Zambijos ir Kongo Demokratinės Respublikos valstybės siena. Įteka į Mveru ežerą. Iš šio ištekanti Luvua laikoma šios vandens sistemos tęsiniu.

Vandeningiausia tampa liūčių laikotarpiu (nuo lapkričio iki kovo arba balandžio). Laivuojama žemupyje.

## Šaltiniai
Romualdas Giedraitis (1913)

**Romualdas Giedraitis** (slapyvardis *R. Spalis*, 1913 m. lapkričio 13 d. Kaunas – 1980 m. gegužės 14 d. Hamburgas, palaidotas Čikagoje, 1992 m. palaikai perkelti į Dusetas) – Lietuvos rašytojas.

## Biografija
Nuo 1936 m. Vytauto Didžiojo universitete studijavo slavų ir lietuvių kalbas bei literatūrą. Baigė Vilniaus universiteto Humanitarinių mokslų fakultetą. Dirbo mokytoju Kaune, Zarasuose. 1944 m. pasitraukė į Vakarus, nuo 1947 m. gyveno Anglijoje.

## Kūryba
Sukūrė tris apysakas, keturių romanų ciklą. Jame vaizduojamas Lietuvoje iki Antrojo pasaulinio karo brendusios kartos likimas. Vyrauja apsisprendimo situacija, kurioje patikrinama idėjos, atsakomybė už mylimą žmogų, bendražygius, tėvynės likimą. Būdingas dinamiškas pasakojimas, netikėtos situacijos. Novelėse atsispindi XX a. ketvirtojo dešimtmečio miesto ir kaimo gyvenimo vaizdai, išryškinamas iš kaimo kilusių inteligentų charakteris. Parašė feljetonų.

1999 m. rašytojo našlės iniciatyva įkurtas Rumualado Giedraičio-Spalio labdaros fondas, iš kurio palūkanų Dusetų biblioteka įsigyja naujų reikalingų leidinių.

## Bibliografija
* Trylika nelaimių, novelės, feljetonai, 1950 m.
* Didžiosios atgailos, novelės, 1952 m.
* Gatvės berniuko nuotykiai, apysaka, Memingenas, 1952 m., Vilnius, 1993 m., išversta į latvių, anglų k.
* Ant ribos, apysaka, 1954 m.
* Alma Mater, apysaka, 1960 m.
* Angelai ir nuodėmės, novelės, 1963 m.
* Tarp dangaus ir žemės, feljetonai, 1965 m.
* Rezistencija, romanas, 1969 m.
* Mergaitė iš geto, romanas, 1975 m.
* Širdis iš granito, romanas, 1980 m.
* Auksinio saulėlydžio gundymai, romanas, 1980 m.

## Šaltiniai
Luvua

**Luvua** () – upė Kongo Demokratinėje Respublikoje; Lualabos dešinysis intakas. Vandens sistemos Čambešis-Luapula-Luvua-Lualaba-Kongas dalis. Išteka iš Mveru ežero, teka į šiaurės vakarus. Vaga slenkstėta. Įteka į Lualabą šalia Ankoro miesto.

Upė vandeningiausia būna liūčių laikotarpiu – nuo lapkričio iki kovo. Laivuojama 145 km nuo žiočių ruože.

## Šaltiniai